პალეოურბანისტული კვლევების ცენტრის პრეზენტაცია
2012-02-20 17:31 (Asia/Dubai)
22 თებერვალს, 16.00 საათზე, ილიას სახელმწიფო უნივერსიტეტის G106 აუდიტორიაში (გ. წერეთლის 2, ყოფილი ენციკლოპედიის შენობა) ილიას სახელმწიფო უნივერსიტეტის პალეოურბანისტული კვლევების ცენტრი წარადგენს კვლევითი საქმიანობისა და ექსპედიციების ანგარიშებს.
მომხსენებლები იქნებიან როგორც ილიას სახელმწიფო უნივერსიტეტის ბაკალავრიატის, მაგისტრატურისა და დოქტორანტურის სტუდენტები, ასევე მოწვეული სპეციალისტები. მოხსენებები შეეხება ქალაქ ფაზისის ლოკალიზაციას და უცნობ სამხედრო ბანაკს სოფელ კორცხელში, ასევე ჯავახეთის სოფელ კოთელიას და მისი მიდამოების სადაზვერვო მონაცემებს, ქალაქ აიას ლოკალიზაციის საკითხებს და სხვა.

აჭარის ფაუნის რეესტრი და ნუსხა
2012-02-20 17:46
24 თებერვალს, 12:00 საათზე, ილიას სახელმწიფო უნივერსიტეტის 101 – ე აუდიტორიაში (ი. ჭავჭავაძის გამზ.32) ჩატარდება კონფერენცია, რომელზეც წარმოდგენილი იქნება ზოოლოგიის ინსტიტუტის მიერ შესრულებული სამუშაოს შედეგები: აჭარის ფაუნის რეესტრი და ნუსხა, მისი გამოქვეყნებული და ელექტრონული ვარიანტი. მოხსენებებში ყურადღება მიექცევა პროექტის როგორც გამოყენებით, ასევე მის სამეცნიერო მნიშვნელობას. ასახული იქნება მისი სამომავალო პერსპექტივები როგორც საქართველოს, ასევე რეგიონალური რეესტრის შექმნის საქმეში. გაშუქებულ იქნება სამეცნიერო შედეგები, რომლებიც შეიძლება გამოყენებულ იქნას ცხოველთა ბიომრავალფეროვნების, მისი დაცვისა და თეთრი ლაქების აღმოფხვრისათვის. საუბარი იქნება აჭარის ფაუნის რეესტრის გამოყენების შესაძლებლობაზე ეკოტურიზმის განვითარების საქმეში.

ერაზმუს მუნდუსის საინფორმაციო შეხვედრა
2012-02-23 17:14
2012 წლის 27 თებერვალს, 16:00 საათზე, ილიას სახელმწიფო უნივერსიტეტის G 106 აუდიტორიაში (გ. წერეთლის 2, ყოფილი ენციკლოპედიის შენობა) გაიმართება Erasmus Mundus-ის მეორე აქტივობის პროექტის ALRAKIS საინფორმაციო შეხვედრა.
შეხვედრაზე ასევე განხილული იქნება ელექტრონული სააპლიკაციო ფორმის შევსების საფეხურები.
ALRAKIS-ის ფარგლებში განხორციელდება გაცვლები საბაკალავრო, სამაგისტრო, სადოქტორო და პოსტსადოქტორო საფეხურებზე. პროექტი ასევე ითვალისწინებს აკადემიური და ადმინისტრაციული პერსონალის მობილობას.
განაცხადების მიღების ბოლო ვადაა 2012 წლის 15 მარტი.
პროგრამის შესახებ დეტალური ინფორმაცია იხილეთ შემდეგ ბმულებზე: http://www.iliauni.edu.ge/index.php?lang_id=GEO&sec_id=900;
http://www.alrakis.eu.

დოქტორ სორინ გოგის საჯარო ლექცია
2012-02-24 10:17
ორშაბათს, 27 თებერვალს, 18:00 საათზე, 101 აუდიტორიაში (ი. ჭავჭავაძის გამზ.32) რუმინელი მეცნიერი, დოქტორი სორინ გოგი წაიკითხავს ლექციას ”სეკულარიზაციის თეორიები და პოსტ-კომუნისტური რელიგიური და სეკულარული იდენტობების საკითხი” – “Theories of secularization and the issue of emergent post-communist religious and secular identites”.
დასწრება თავისუფალია.

azrebi.ge-ს კონკურსის გამარჯვებულთა დაჯილდოება
2012-02-29 18:02
29 თებერვალს 12.00 საათზე ილიაუნის თეატრში გაიმართება ილიას სახელმწიფო უნივერსიტეტის და პოპულარული საიტის azrebi.ge-ს კონკურსის ”საუკეთესო აზრი თემაზე წესრიგი და თანასწორობა” გამარჯვებულთა დაჯილდოება. კონკურსი ორი მიმართულებით მიმდინარეობდა:
1. ”დაწერილი აზრები”, სადაც სტუდენტები მათ მიერ მომზადებულ ტექსტებს წარადგენდნენ;
2. ”ვიდეო-აზრები”, სადაც კონკურსანტი თავის მოსაზრებას ვიდეო რგოლის მეშვეობით წარმოადგენდა.
წარმოდგენილი სტატიების და ვიდეო რგოლებისაგან საუკეთესოებს azrebi.ge-ს საიტზე იხილავთ.
კონკურსში 118-მა სტუდენტმა მიიღო მონაწილეობა. ნამუშევრებს აფასებდა 5-კაციანი კომპეტენტური ჟიური, რომლის შემადგელობაში ილიას სახელმწიფო უნივერსიტეტის პროფესორები შედიოდნენ. თითო კატეგორიაში პირველი, მეორე და მესამე ადგილის მფლობელები დიპლომებითა და ფულადი პრიზებით დაჯილდოვდებიან. გარდა ამისა, გამარჯვებულებს გადაეცემა საგზურები ილიაუნის აბასთუმნის, სტეფანწმინდის და გრიგოლეთის კვლევითი ცენტრების სასტუმროებში დასასვენებლად.

ინგლისური ენის საერთაშორისო კონფერენცია
2012-03-01 13:35
ილიას სახელმწიფო უნივერსიტეტი და არასამთავრობო ორგანიზაცია “ცენტრი ინგლისური ენის წარმატებული სწავლებისთვის” (CETE / TESOL) გიწვევთ 4 მარტს (9:30-დან 5 სთ-მდე).
საქართველოს სხვადასხვა უნივერსიტეტის პროფესორ-მასწავლებლებს, საშუალო სკოლების მასწავლებლებსა და სტუდენტებს ინგლისური ენის მასწავლებელთა ყოველწლიურ საერთაშორისო კონფერენციაზე “Sharing English Teaching Experience”.
მისამართი: ილიას სახელმწიფო უნივერსიტეტი.
ქაქუცა ჩოლოყაშვილის გამზ. 3/5 G კორპუსი, აუდიტორია 505.
დასწრების მსურველებმა გამოაგზავნეთ წერილი მისამართზე cete08@gmail.com (ნინო ჩაჩანიძე).

ბრიტანეთში სწავლის გაგრძელების მსურველთათვის
2012-03-02 18:14
“Cambridge Study” წარმოადგენს საგანმანათლებლო სააგენტოს, რომელიც მდებარეობს ქალაქ კემბრიჯში. სააგენტოს მიზანია, მოიზიდოს სტუდენტები ბრიტანეთში სწავლის გასაგრძელებლად. სააგენტო გასცემს რეკომენდაციებს ინგლისის უნივერსიტეტებში არსებული პროგრამებისა და კურსების შესახებ. ასევე, დაინტერესებულ პირს შეუძლია მიმართოს ამ სააგენტოს და მასთან ერთად შეარჩიოს მისთვის სასურველი კურსი ბრიტანეთის უნივერსიტეტში.
“Cambridge Study” თანამშრომლობს ბრიტანეთის წამყვან უნივერსიტეტებთან.
7 მარტს, 14:00 საათზე, ილიას სახელმწიფო უნივერსიტეტი უმასპინძლებს “Cambridge Study”-ს წარმომადგენლებს, რომლებიც გააკეთებენ პრეზენტაციას ილიას სახელმწიფო უნივერსიტეტის სტუდენტებისათვის.
მისამართი: გ. წერეთლის 2, G კორპუსის 106 აუდიტორია (ე.წ. “ენციკლოპედიის შენობა“).

უნიკინო 9 მარტს: ”კალათბურთელის დღიური”
2012-03-06 16:40
პარასკევს, 9 მარტს, 18:00 საათზე, ნაჩვენები იქნება სკოტ კალვერტის ფილმი ”კალათბურთელის დღიური” (1995). მონაწილეობენ: ლეონარდო დი კაპრიო, ლორეინ ბრაკო, მერლინ სოკოლი, ჯეიმს მადიო და სხვები.
დასწრება თავისუფალია.
თარგმანი, თამარ ბაღიშვილი.

სტუდენტ მედიკოსთა ასოციაციის პრეზენტაცია
2012-03-07 10:38
8 მარტს, 13:00 საათზე, ილიას სახელმწიფო უნივერსიტეტის 101-ე აუდიტორიაში გაიმართება ღონისძიება ”გენდერული ძალადობა”, სადაც ჩატარდება საქართველოს ახალგაზრდა მედიკოსთა კავშირის “GYMU”-ს და სტუდენტ მედიკოსთა ასოციაციის საერთაშორისო ფედერაციის “IFMSA”-ს პრეზენტაცია.
პრეზენტაციების შემდეგ სახალხო დამცველის აპარატის სამსახურიდან მოწვეული ტრენერი წაიკითხავს ლექცია-სემინარს გენდერულ თანასწორობასა და ძალადობაზე და გაიმართება დისკუსიები. ღონისძიების ბოლოს ნაჩვენები იქნება ფილმი თემატიკით გენდერულ ძალადობაზე.

სკოლამდელი განათლების შემაჯამებელი ფორუმი
2012-03-07 18:04
10 მარტს, 14.00 საათზე, ილიას სახელმწიფო უნივერსიტეტში (G106 – ე აუდიტორია, გ. წერეთლის 2) საქართველოს განათლებისა და მეცნიერების სამინისტროსა და გაეროს ბავშვთა ფონდის (UNICEF) ერთობლივი პროექტის ფარგლებში შემაჯამებელი ფორუმი გაიმართება, რომელსაც განათლებისა და მეცნიერების მინისტრის მოადგილე ირინე ქურდაძე დაესწრება.
”ადგილობრივ დონეზე სკოლამდელი განათლების სექტორის განვითარების ხელშეწყობის პროექტს” განათლებისა და მეცნიერების სამინისტრო გაეროს ბავშვთა ფონდთან თანამშრომლობით მეორე წელია ახორციელებს.
პროექტის მიზანია სკოლამდელი განათლების მართვის, ხელმისაწვდომობის და ხარისხის გაუმჯობესება, კერძოდ: ადგილობრივი თვითმმართველობების და სკოლამდელი დაწესებულებების წარმომადგენლების უზრუნველყოფა ახალი მეთოდოლოგიური რესურსებით; საქართველოს სხვადასხვა ქალაქში უმაღლესი საგანმანათლებლო დაწესებულებების ბაზაზე საბავშვო ბაღის აღმზრდელთა ტრენინგ-ცენტრების დაარსების ხელშეწყობა; ადგილობრივი მუნიციპალიტეტების წარმომადგენელთა ტრენინგი; სკოლამდელი აღზრდის დაწესებულებების პედაგოგთა პროფესიული განვითარების სისტემის ჩამოყალიბება; სკოლამდელი განათლების ალტერნატიული სერვისების შექმნის ხელშეწყობა და სხვ.
პროექტის ფარგლებში, საქართველოს ექვსი უმაღლესი სასწავლებლის (თბილისის ილიას სახელმწიფო უნივერსიტეტი, ქუთაისის ა. წერეთლის სახელმწიფო უნივერსიტეტი, ი. გოგებაშვილის სახელობის თელავის სახელმწიფო უნივერსიტეტი, გორის სასწავლო უნივერსიტეტი, ახალციხის სახელმწიფო სასწავლო უნივერსიტეტი, ბათუმის შ. რუსთაველის სახელმწიფო უნივერსიტეტი) ბაზაზე მოხდა შესაბამისი აკადემიური პერსონალის გადამზადება, შემუშავდა ახალი პროგრამები; საქართველოს ყველა მუნიციპალიტეტის წარმომადგენლებმა გაიარეს ტრენინგები თემაზე: ,,სკოლამდელი განათლების განვითარება საქართველოში”, რომელზეც გაეცნენ სკოლამდელი განათლების სექტორში არსებულ ახალი მეთოდოლოგიურ მასალებს, რეგიონებში პედაგოგთა გადამზადების შესაძლებლობებს, ალტერნატიული სერვისების შესაძლო მოდელებს და ა.შ. რამდენიმე მუნიციპალიტეტში უკვე გადამზადდნენ ბაღის პედაგოგები; ზემოაღნიშნულ ექვსივე უნივერსიტეტში აქტიურად მიმდინარეობს მუშაობა სკოლამდელი განათლების ახალ პროგრამებზე.
ფორუმზე წარმოდგენილი პრეზენტაციებით შეჯამდება პროექტის ფარგლებში განხორციელებული საქმიანობები.
ფორუმს დაესწრებიან სხვადასხვა სამინისტროების, თბილისის მერიის, რეგიონალური მუნიციპალიტეტების, არასამთავრობო და საერთაშორისო ორგანიზაციების წარმომადგენლები.

საინფორმაციო შეხვედრა ილიაუნიში
2012-03-09 16:59
27 მარტს, 16:30 საათზე, ილიას სახელმწიფო უნივერსიტეტის “A” კორპუსის 101-ე აუდიტორიაში (ი. ჭავჭავაძის გამზ. 32) გაიმართება ევროპის ვიადრინის უნივერსიტეტის (ფრანკფურტი, გერმანია) შესახებ საინფორმაციო შეხვედრა, რომელზეც გაეცნობით ვიადრინის უნივერსიტეტს და მის სტრუქტურას, ინგლისურ და გერმანულენოვან ფაკულტეტებს, სტიპენდიებს ქართველებისთვის და აპლიკაციის შევსების ვადებსა და მოთხოვნებს.

საქართველოს ყველაზე წარმატებული 50 კომპანია
2012-03-12 15:02
14 მარტს, 15:00 საათზე, ილიას სახელმწიფო უნივერსიტეტის G კორპუსის 106 – ე საკონფერენციო დარბაზში (გ. წერეთლის 2, ძველი ენციკლოპედიის შენობა) შედგება „ილიაუნი ბიზნეს რევიუს“ (IBR) მიერ მომზადებული კვლევის „საქართველოს ყველაზე წარმატებული 50 კომპანია“ შედეგების პრეზენტაცია.
კვლევა მიზნად ისახავდა გამოვლენილიყო საქართველოს ბაზარზე ოპერირებადი ყველაზე წარმატებული კომერციული სტრუქტურების საქმიანობის შედეგები. დაგეგმილია წარმატებული კომპანიების საქმიანობის შედეგების საზოგადოების ფართო ფენებისთვის გაცნობა.
საქართველოს TOP 50 კომპანიას შორის 70% მომსახურების სფეროში, ხოლო 30% – წარმოების სფეროში დასაქმებული კომპანიები მოხვდნენ. ”ილიაუნი ბიზნეს-რევიუს” მკვლევრების მიერ კომერციული ორგანიზაციების გამოვლენის კრიტერიუმად შერჩეულ იქნა კომპანიების ბრუნვის მონაცემები (ფინანსური სექტორის გარდა) 2011 წლის შედეგების შესაბამისად. IBR-მა საქართველოს ბაზარზე TOP 50 კვლევა საქართველოს სტატისტიკის ეროვნული სამსახურის მონაცემებზე დაყრდნობით განახორციელა.

უნიკინო 16 მარტს: ”წვიმის კაცი”
2012-03-13 00:17
პარასკევს, 16 მარტს, 18:00 საათზე, ილიას უნივერსიტეტის A კორპუსში, 101-ე აუდიტორიაში ნაჩვენები იქნება ბარი ლევინსონის ფილმი “წვიმის კაცი” (1988).
მონაწილეობენ: დასტინ ჰოფმანი, ტომ კრუზი, ვალერია გოლინო და სხვები.
დასწრება თავისუფალია.
თარგმანი: ქეთევან ნაკაშიძე.

შავი ზღვის ბიომრავალფეროვნება
2012-03-13 18:22
19 მარტს, 10.00 საათზე, ილიას სახელმწიფო უნივერსიტეტის G 106 – ე აუდიტორიაში (ყოფილი ენციკლოპედიის შენობა, გ. წერეთლის 2) გაიმართება სემინარი „შავი ზღვის ბიომრავალფეროვნება: არსებული სიტუაციის ანალიზი“. სემინარი ტარდება გერმანიის საერთაშორისო სააგენტოს (GIZ) მხარდაჭერით, ეკოლოგიის ინსტიტუტის მსხვილი ძუძუმწოვრების ეკოლოგიის და კონსერვაციის პროგრამის მიერ.

ლექცია თემაზე - „ნაფიცი მსაჯულები“
2012-03-14 11:56
2012 წლის 23 მარტს, 16:00 საათზე, ილიას სახელმწიფო უნივერსიტეტის A101 აუდიტორიაში თბილისის საქალაქო სასამართლოს სისხლის სამართლის საქმეთა კოლეგიის მოსამართლე, ვაჟა ფუხაშვილი სამართლის ფაკულტეტის სტუდენტთათვის წაიკითხავს ლექციას თემაზე – „ნაფიცი მსაჯულები“.
ვაჟა ფუხაშვილი იყო მოსამართლე ნაფიც მსაჯულთა მეორე პროცესზე. აღნიშნულ ლექციაზე იგი თავის პროფესიულ გამოცდილებას გაუზიარებს სტუდენტებს. ლექციის დასასრულს სტუდენტები შეძლებენ დასვან მათთვის საინტერესო კითხვები.

ღონისძიება იტალიის კულტურის ცენტრში
2012-03-14 17:46
პარასკევს, 16 მარტს, 17:30 საათზე, იტალიის კულტურის ცენტრში (ილიას სახელმწიფო უნივერსიტეტი, ჩოლოყაშვილის ქ. 3/5, კორპუსი 3, ოთახი H 109) ჩატარდება პროფ. ნოდარ ლადარიას სემინარი ”დანტეს განმარტებანი” (ქართულ ენაზე).
დასწრება თავისუფალია.

კომუნიკაცია სპორტის მენეჯმენტში
2012-03-16 17:18
27 მარტს, 13:00 საათზე, ილიას სახელმწიფო უნივერსიტეტის G კორპუსის 106 – ე საკონფერენციო დარბაზში (გ. წერეთლის 2, ძველი ენციკლოპედიის შენობა) შედგება საჯარო ლექცია თემაზე: ”კომუნიკაცია სპორტის მენეჯმენტში”. ლექციას წაიკითხავს ფიზიკური აღზრდისა და სპორტის დოქტორი ვასილ ლიპარტელიანი.
ლექციაზე განიხილება წარმატებული კომუნიკაციის უზრუნველყოფის, ინფორმაციის თავისუფალი ნაკადის წარმოშობის, კომუნიკაციური საქმიანობის – ურთიერთობა, მართვა, იმიტაცია – საზოგადოებაში ასახვის ფორმები.

AFELSH-ის აღმასრულებელი კომიტეტის სხდომა
2012-03-19 12:31
მიმდინარე წლის 22, 23 მარტს ილიას სახელმწიფო უნივერსიტეტში გაიმართება AFELSH-ის აღმასრულებელი კომიტეტის სხდომა.
AFELSH (Association des Facultés ou Etablissements de Lettres et Sciences humaines) – ფილოლოგიურ და ჰუმანიტარულ მეცნიერებათა ფაკულტეტებისა ან დაწესებულებების ასოციაცია არის ერთ-ერთი მნიშვნელოვანი საერთაშორისო ფრანკოფონული ქსელი, რომელიც შეიქმნა 1994 წელს.
2010 წლიდან ჩვენი უნივერსიტეტი მეცნიერაბათა და ხელოვნების ფაკულტეტის სახით არის ცენტრალური და აღმოსავლეთ ევროპის უნივერსიტეტების წარმომადგენელი AFELSH-ის აღმასრულებელ კომიტეტში. აღმასრულებელი კომიტეტის წევრი გახლავთ სრული პროფესორი, მზაღვე დოხტურიშვილი.
დაარსების დღიდან ასოციაცია ორ წელიწადში ერთხელ ატარებს საერთაშორისო სამეცნიერო კონფერენციებს, კონგრესებს, აგრეთვე მონაწილეობს სხვა ფრანკოფონული ქსელების მიერ მოწყობილ სიმპოზიუმებსა თუ კონფერენციებში და აქვეყნებს კონფერენციების მასალების ელექტრონულ ვერსიას. მაგალითისთვის იხილეთ 2010 წლის მაისში ჩატარებული კონგრესის მასალები შემდეგ მისამართზე: http://www.arts.uottawa.ca/afelsh/archives.html
ასოციაციის ერთ-ერთი მნიშვნელოვანი საქმიანობა გახლავთ სამივე დონეზე სასწავლო პროგრამების შეფასება და ექსპერტიზა, სტუდენტთა, პედაგოგთა და მკვლევართა მობილობის ხელშეწყობა.
ასოციაცია სარგებლობს AUF-ის (ფრანკოფონიის საუნივერსიტეტო სააგენტო, რომელიც მსოფლიოს 800-მდე უნივერსიტეტს აერთიანებს და რომლის ასოცირებული წევრი ჩვენი უნივერსიტეტიც გახლავთ) დიდი მხარდაჭერით.
მრავალ საინტერესო პროექტთა შორის, რომელსაც ასოციაცია ახორციელებს, აღსანიშნავია რეგიონალური სადოქტორო კოლეჯების დაარსება. ასეთი კოლეჯი უკვე შეიქმნა შუა აღმოსავლეთის რეგიონისთვის სახელწოდებით CODFRAMO – Collège doctoral de français au Moyen Orient.
აღმასრულებელი კომიტეტის 23 მარტის დღის მეორე ნახევრის სხდომა მიეძღვნება ცენტრალური და აღმოსავლეთ ევროპის საუნივერსიტეტო სივრცეში მსგავსი სადოქტორო კოლეჯის შექმნის პროექტის წარდგენას.
სადოქტორო კოლეჯი იქნება რეგიონალური სამეცნიერო-კვლევითი ქსელი, რომელიც გააერთიანებს ამ რეგიონის უნივერსიტეტების და სამეცნიერო დაწესებულებების მეცნიერებს, მკვლევრებს, სადოქტორო დისერტაციების ხელმძღვანელებს, დოქტორანტებს და ხელს შეუწყობს მათ შორის ინტერაქციას, მობილობას, ერთობლივი სემინარების, კონფერენციების ჩატარებას, ერთობლივი კვლევების განხორციელებას, მონაცემთა რეგიონალური ბაზის, ერთგვარი რესურს-ცენტრის, შექმნას და ა.შ.
23 მარტის დღის მეორე ნახევრის სხდომაზე, რომელიც გაიმართება 15 საათზე ივანე ჯავახიშვილის სახელმწიფო უნივერსიტეტის მე-5 კორპუსის მე-3 სართულზე, CNF-ში, მოწვეულები არიან ფილოლოგიისა და ჰუმანიტარულ მეცნიერებათა ფაკულტეტების დეკანები, ამ სფეროს სადოქტორო პროგრამების ხელმძღვანელები, დოქტორანტები, მათი სამეცნიერო ხელმძღვანელები.
ვიდეოკონფერენციის საშუალებით სხდომაში მონაწილეობას მიიღებენ ცენტრალური და აღმოსავლეთ ევროპის უნივერსიტეტები ზემოაღნიშნული შემადგენლობით.
სხდომა ჩატარდება ფრანგულ ენაზე.
დამატებითი ინფორმაციისთვის მიმართეთ პროფესორ მზაღვე დოხტურიშვილს:
599 21 85 17
mzagho_dokhturishvili@iliauni.edu.ge
mzarodok@yahoo.fr
AFELSH-ის საქმიანობის შესახებ დამატებითი ინფორმაცია იხილეთ მიბმულ დოკუმენტში.

საქართველოს ყველაზე მოთხოვნადი პროფესიები
2012-03-19 16:37
21 მარტს, ოთხშაბათს 15:00 საათზე ილიას სახელმწიფო უნივერსიტეტის G კორპუსის №106 საკონფერენციო დარბაზში (გ. წერეთლის 2, ძველი ენციკლოპედიის შენობა) შედგება „ილიაუნი ბიზნეს რევიუს“ (IBR) მიერ მომზადებული კვლევის – „საქართველოს ყველაზე მოთხოვნადი პროფესიები და ტოპ 30 დამსაქმებელი კომპანია“ შედეგების პრეზენტაცია.
კვლევის პროცესში შესწავლილი იქნა საქართველოში 2 ყველაზე პოპულარულ ვებ გვერდზე – www.jobs.ge და www.HR.com.ge განთავსებული განაცხადებები – პროფესიების, კომპანიების და რეგიონების მიხედვით; კვლევაში მოცემულია ხელფასების ცვლილება ბიზნესის სექტორების მიხედვით, ყველა მაღალანაზღაურებადი და დაბალანაზღაურებადი პროფესიები. სულ შესწავლილი იქნა 2251 ვაკანსია. ასევე კომპანიებისგან მოწოდებული ინფორმაციის საფუძველზე შედგენილი იქნა საქართველოს 30 ყველაზე დამსაქმებელი კომპანია.
კვლევაში მოცემულია ვაკანსიები რომელზე მოთხოვნა დაფიქსირდა უცხოეთიდან, კერძოდ გერმანიიდან, უკრაინიდან, სამხრეთ აფრიკიდან და ყატარიდან. ასევე გამოვლინდა ყველაზე მაღალანაზღაურებადი ვაკანსიები.
კვლევის შედეგები და დასკვნები საინტერესოა სახელმწიფო და არასმთავრობო ორგანიზაციებისთვის, კერძო კომპანიებისთვის, მედიისთვის, უნივერსიტეტებისთვის და სტუდენტებისთვის. ადამიანებისთვის რომელიც ეძებს სამსახურს.
კვლევა განხორციელდება პერიოდულად (3 თვეში ერთხელ) და დაინტერესებულ მხარეებს შესაძლობლობა ექნებათ მიიღონ ინფორმაცია შრომის ბაზარზე დაფიქსირებული ცვლილებების შესახებ.
„ილიუნი ბიზნეს რევიუ“ მზადდება ილიას სახელმწიფო უნივერსიტეტის ბიზნესის ფაკულტეტზე არსებული ეკონომიკური კვლევებისა და კონსულტაციების ცენტრის მკვლევარების მიერ.

ამერიკაში სწავლის გაგრძელების მსურველთათვის
2012-03-20 17:45
გსურთ ამერიკაში სწავლის გაგრძელება? 26 მარტს, 14:00 საათზე (G კორპუსის 106 – ე აუდიტორია, ყოფილი ენციკლოპედიის შენობა), გაიმართება შეხვედრა საგანმანათლებლო-საინფორმაციო ცენტრ “კვალის” წარმომადგენლებთან. “კვალის” საგანმანათლებლო მრჩეველი ნინო იაკობიშვილი ჩაატარებს პრეზენტაციას “როგორ გავაგრძელოთ სწავლა ამერიკულ უნივერსიტეტებში”.

CRFP - ის კვლევითი სტიპენდიის პრეზენტაცია
2012-03-20 17:51
23 მარტს, 17:00 საათზე, ილიას სახელმწიფო უნივერსიტეტის G 106-ე აუდიტორიაში (ყოფილი ენციკლოპედიის შენობა) გაიმართება 2012-2013 წლისათვის გამოცხადებული კარგენის კვლევითი სტიპენდიის პროგრამის (CRFP) პრეზენტაცია.

საკონსტიტუციო იუსტიციის მოდელური არსი
2012-03-20 18:01
23 მარტს, 14:00 საათზე, ილიას სახელმწიფო უნივერსიტეტის (ქაქუცა ჩოლოყაშვილის გამზირი 3/5) G 106 აუდიტორიაში გაიმართება საჯარო ლექცია თემაზე: საკონსტიტუციო იუსტიციის მოდელური არსი. მომხსენებელი: საქართველოს საკონსტიტუციო სასამართლოს თავმჯდომარის პირველი მოადგილე, პირველი კოლეგიის თავმჯდომარე, კონსტანტინე ვარძელაშვილი.

საარჩევნო რეფორმა საქართველოში
2012-03-20 18:05
22 მარტს, 16:00 საათზე, ილიას სახელმწიფო უნივერსიტეტის (ჭავჭავაძის გამზირი 32) A 101 აუდიტორიაში გაიმართება საჯარო ლექცია თემაზე: საარჩევვნო რეფორმა საქართველოში. მომხსენებელი საქართველოს პარლამენტის იურიდიულ საკითხთა კომიტეტის თავმჯდომარე, ბატონი პავლე კუბლაშვილი.

უნიკინო 23 მარტს: ”ყველაფერი დედაჩემის შესახებ”
2012-03-20 18:06
პარასკევს, 23 მარტს, 18:00 საათზე, ილიას სახელმწიფო უნივერსიტეტის A კორპუსში, 101-ე აუდიტორიაში ნაჩვენები იქნება პედრო ალმოდოვარის ფილმი ”ყველაფერი დედაჩემის შესახებ” (1999). მონაწილეობენ: სესილია როტი, მარისა პარედესი, ანტონია სან ხუანი, პენელოპა კრუზი და სხვები.
დასწრება თავისუფალია.
თარგმანი: ქეთევან ნაკაშიძე.

წიგნის პრეზენტაცია ლიგამუსში
2012-03-21 15:53
27 მარტს, 17:00 სთ-ზე, ილიას სახელმწიფო უნივერსიტეტის წიგნის მაღაზია ”ლიგამუსში” (ჭავჭავაძის გამზ. 32) გაიმართება კავკასიის შვეიცარიული აკადემიური ქსელის (ASCN) მხარდაჭერით განხორციელებული კვლევითი პროექტის შედეგად გამოცემული წიგნის “Political Elites, Ideas and Foreign Policy: Explaining and Understanding the International Behavior of Small States in the Former Soviet Union” პრეზენტაცია. წიგნის ავტორები არიან ილიას სახელმწიფო უნივერსიტეტის ასისტენტ-პროფესორი გიორგი გვალია, მეცნიერებათა და ხელოვნების ფაკულტეტის მკვლევარი ზურაბ იაშვილი და ბერლინის ტრანსნაციონალური კვლევის სკოლის დოქტორანტი ბიძინა ლებანიძე. წიგნი გამოცემულია ილიას სახელმწიფო უნივერსიტეტის გამომცემლობის მიერ.
აღნიშნული კვლევა, საქართველოს და რამდენიმე პოსტსაბჭოთა ქვეყნის თანამედროვე საგარეო პოლიტიკის შესწავლის მაგალითზე, უპირისპირდება პატარა ქვეყნების საგარეო პოლიტიკის შესახებ საერთაშორისო ურთიერთობებში გავრცელებულ მიდგომას და ამტკიცებს, რომ სისტემური ზეწოლის მიუხედავად, საქართველომ შეინარჩუნა საგარეო პოლიტიკური ორიენტირი დასავლეთზე, რაც განპირობებულია ამჟამინდელი პოლიტიკური ელიტის იდენტობით.

ირანული ფილმის ჩვენება ილიაუნიში
2012-03-21 16:11
29 მარტს, 17.00 საათზე, ილიას სახელმწიფო უნივერსიტეტის 101 – ე აუდიტორიაში (ი. ჭავჭავაძის გამზ. 32) გაიმართება ჩვენება 2011 წლის უცხოენოვან ნომინაციაში ოსკაროსანი ფილმისა “განქორწინება”.
დასწრება თავისუფალია.

დოკუმენტური ფილმების ფესტივალი
2012-03-22 17:45
28-30 მარტს ილიას სახელმწიფო უნივერსიტეტი გიწვევთ დოკუმენტური ფილმების საერთაშორისო ფესტივალზე HumanDOC ”ევროპა, კავკასია, ცენტრალური აზია”. ფესტივალზე გაიმართება სხვადასხვა ქვეყნებში არსებული პრობლემებისადმი მიძღვნილი დოკუმენტური ფილმების ჩვენება დისკუსიების თანხლებით.
ფესტივალი გაგრძელდება სამ დღეს:
I დღე (28 მარტი) მიეძღვნება აფრიკისა და აზიის ქვეყნების პრობლემებს;
II დღე (29 მარტი) მიეძღვნება სამედიცინო საკითხებს და დოკუმენტურ ფილმს საქართველოზე. ფილმის შემდეგ სიტყვით გამოვა ფილმის გმირი მეუფე ისაია ნიქოზიდან;
III დღე (30 მარტი) მიეძღვნება ყოფილი სსრკ-ს პრობლემებს, რის შემდეგაც გაიმართება დისკუსია თემაზე ”ყოფილი საბჭოთა კავშირი: სასჯელი თუ სათბური”.
ფესტივალი ჩატარდება 28-30 მარტს, 17:30 – 22:00 სთ-ზე, ილიას სახელმწიფო უნივერსიტეტის G კორპუსის 106-ე აუდიტორიაში (ყოფილი ენციკლოპედიის შენობა, გ.წერეთლის 2).
დამატებითი ინფორმაცია იხილეთ მიბმულ ფაილში.>>

ალექსანდერ მურინსონის საჯარო ლექცია
2012-03-23 17:08
29 მარტს, 18:30 საათზე, ილიას სახელმწიფო უნივერსიტეტის F 411 აუდიტორიაში (ქ. ჩოლოყაშვილის გამზ.3/5) კავკასიის კვლევის საერთაშორისო სკოლის მკვლევარი და მოწვეული ლექტორი, პროფ. ალექსანდერ მურინსონი წაიკითხავს საჯარო ლექციას თემაზე: “Turkey and the “Happy Arabia”: Middle East after the Arab Spring”.
მოხსენების ენა იქნება ინგლისური.

ვორქშოპი "არაბული გაზაფხული: მიზეზები და შედეგები"
2012-03-26 10:14
28 მარტს თელ-ავივში გაიმართება ილიას სახელმწიფო უნივერსიტეტის გ. წერეთლის აღმოსავლეთმცოდნეობის ინსტიტუტისა და თელ-ავივის უნივერსიტეტის ახლო აღმოსავლეთისა და აფრიკის კვლევების დაიანის ცენტრის ერთობლივი ვორქშოპი. ვორქშოპი ეძღვნება არაბულ სამყაროში მიმდინარე რევოლუციური პროცესების ანალიზს და მათი მნიშვნელობის წარმოჩენას თანამედროვე რეგიონულ და საერთაშორისო პოლიტიკაში, ასევე სამხრეთ კავკასიისა და ახლო აღმოსავლეთის ურთიერთობების აქტუალური საკითხების განხილვას.
ამ ღონისძიებით გრძელდება ორი უნივერსიტეტის სამეცნიერო ცენტრების ურთიერთობა, რომელსაც საფუძველი ჩაეყარა შარშან ნოემბერში გამართული პირველი ვორქშოპით თბილისში.
ვორქშოპის პროგრამა იხ. დანართში.
